Πρόταση ΚΑΝΟΝΙΣΜΟY ΤΟΥ ΣΥΜΒΟΥΛΙΟΥ για την τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Σύμφωνα με το κοινό δασμολόγιο, τα προφυλακτικά από καουτσούκ, υπάγονται στο κεφάλαιο 40, ως "είδη υγιεινής από καουτσούκ". Απαλλάσσονται λοιπόν από εισαγωγικούς δασμούς.

2. Τα προφυλακτικά από πολυουρεθάνη υπάγονται στο κεφάλαιο 39 της ονοματολογίας, ως "άλλα είδη από πλαστικές ύλες" και υποβάλλονται σε δασμό ύψους 6,5%.

3. Για λόγους, συνεπώς, δημόσιας υγείας, είναι σκόπιμο τα εν λόγω είδη από πολυουρεθάνη να υποβάλλονται στην ίδια δασμολογική μεταχείριση με τα όμοια είδη από καουτσούκ. Συνεπώς, η παρούσα πρόταση κανονισμού αποσκοπεί στην απαλλαγή των εν λόγω ειδών από δασμούς κατά τρόπο αυτόνομο.

4. Λαμβανομένων υπόψη των προαναφερθέντων, προτείνεται να τροποποιηθεί ανάλογα ο κανονισμός (ΕΟΚ) αριθ. 2658/87 του Συμβουλίου.

Πρόταση ΚΑΝΟΝΙΣΜΟY ΤΟΥ ΣΥΜΒΟΥΛΙΟΥ για την τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26,

την πρόταση της Επιτροπής [1],

[1] EE C

Εκτιμώντας τα εξής:

(1) Ο κανονισμός (ΕΟΚ) αριθ. 2658/87 του Συμβουλίου [2], θέσπισε ονοματολογία των εμπορευμάτων αποκαλούμενη "συνδυασμένη ονοματολογία" που προβλέπει απαλλαγή από δασμούς των προφυλακτικών από καουτσούκ που υπάγονται στο κεφάλαιο 40.

[2] ΕΕ L 256, 7.9.1987, σ. 1. Κανονισμός που τροποποιήθηκε τελευταία από τον κανονισμό (ΕΚ) αριθ. 254/2000 (ΕΕ L 28, 3.2.2000, σ. 16).

(2) Τα προφυλακτικά από πολυουρεθάνη υπάγονται στο κεφάλαιο 39 και υποβάλλονται συνεπώς σε δασμό ύψους 6,5%.

(3) Για λόγους δημόσιας υγείας, είναι προς το συμφέρον της Κοινότητας να επεκτείνει κατά τρόπο αυτόνομο την εν λόγω απαλλαγή από δασμούς στα προφυλακτικά από πολυουρεθάνη. Η εν λόγω ονοματολογία και ο αντίστοιχος δασμός πρέπει συνεπώς να τροποποιηθούν ανάλογα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο παράρτημα Ι του κανονισμού (ΕΟΚ) αριθ. 2658/87, δεύτερο μέρος (Πίνακας δασμών), τμήμα VII, κεφάλαιο 39, απέναντι από τον κωδικό ΣΟ 3926 90 99, προστίθεται στη στήλη 3, παραπομπή σε υποσημείωση "(2)" στο κάτω μέρος της σελίδας. Το κείμενο της υποσημείωσης "(2)" είναι το ακόλουθο: "Αυτόνομη αναστολή δασμού αόριστης διάρκειας για τα προφυλακτικά από πολυουρεθάνη (Κωδικός Taric 3926 90 99 60)".

Άρθρο 2

Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΔΡΑΣΗΣ

Πρόταση κανονισμού του Συμβουλίου για την τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο.

2. ΣΧΕΤΙΚΟ ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ

Κεφάλαιο 12, άρθρο 120.

3. ΝΟΜΙΚΗ ΒΑΣΗ

Άρθρο 26 της συνθήκης.

4. ΠΕΡΙΓΡΑΦΗ ΤΗΣ ΔΡΑΣΗΣ

Απαλλαγή, κατά τρόπο αυτόνομο, από δασμούς ορισμένων προϊόντων που υπάγονται στο κεφάλαιο 39 της συνδυασμένης ονοματολογίας.

5. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ:

Προϊόν υπαγόμενο στην κλάση "ex 3926 90 99". Είναι πολύ δύσκολο να εκτιμηθούν οι απώλειες σε ιδίους πόρους δεδομένου ότι δεν υπάρχουν δασμολογικά στατιστικά στοιχεία σχετικά με τις εισαγωγές του εν λόγω προϊόντος. Ωστόσο, σύμφωνα με τις πληροφορίες που παρείχε η αιτούσα χώρα και το μερίδιο της εν λόγω χώρας στις εισαγωγές προϊόντων από καουτσούκ σε σχέση με τις συνολικές εισαγωγές στην Ευρωπαϊκή Ένωση, χωρίς να λαμβάνονται υπόψη οι ενδεχόμενες δασμολογικές προτιμήσεις που παρέχονται σε ορισμένους εμπορικούς εταίρους, η απώλεια ιδίων πόρων μπορεί να εκτιμηθεί για το έτος 2000 σε μέγιστο ποσό 300.000 ευρώ.

6. ΠΡΟΒΛΕΠΟΜΕΝΑ ΜΕΤΡΑ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ

Εφαρμογή των διατάξεων που προβλέπονται στον κοινοτικό τελωνειακό κώδικα.